Boek: 'Na die wette van Afskeid en Herfs' – Daniel Hugo | Maroela Media
Eddy van Vliets
Sy gedigte word gekenmerk deur universele temas soos die liefde en dood. Die digter bou met beeldende taalgebruik 'n brose binneplaas in 'n bedreigende wêreld, 'n tydelike verblyf tot en met die onafwendbare verval. Sy bundels De binnenplaats (1987) en De toekomstige dief (1991) is hoogtepunte in sy oeuvre. Saam vorm hulle 'n tweeluik van opbou en afbreek, van orde en chaos, van herinner en vergeet.
Na die wette van Afskeid en Herfs is 'n keur uit Eddy van Vliet se digkuns. Dit is deur Daniel Hugo vertaal en het pas by Protea Boeke verskyn.
Yves T'Sjoen, hoofdosent in die Afdeling Nederlands van Gent-Universiteit se Vakgroep Letterkunde, skryf oor die bundel: "Van Vliet se gedigte is intens outobiografies, veral ten opsigte van die afwesige vader. Die digter is 'n romantiese genealoog wat diep put uit 'n veelbewoë lewe, maar hy bly weerbaar met ironie en selfrelativering."
Van Vliet (1942 – 2002) het 13 digbundels die lig laat sien. Sy werk is bekroon met die Reina Prinsen Geerligsprijs (1967), die Arkprijs van het Vrije Woord (1971), die Jan Campertprijs (1975) en die Staatsprijs voor Poëzie (1989).
Hugo was 'n spesialisomroeper by RSG en verantwoordelik vir die literêre program "Leeskring". Hy is 'n gerekende digter met 13 poësiebundels op sy kerfstok. As vertaler het hy reeds die werke van Tom Lanoye, Rutger Kopland, Herman de Coninck, Harry Mulisch, Herman van Veen en Cecily Mary Barker in Afrikaans vertaal.